SKRIFTLIG FORESPØRGSEL E-0448/03

af José Mendiluce Pereiro (PSE), Jean Lambert (Verts/ALE)og Inger Schörling (Verts/ALE) til Kommissionen

(19. februar 2003)

Om: Tilladelser til efterforskning af kulbrinter i Atlanterhavet ud for Lanzarote og Fuerteventura

Med kongelig anordning nr. 1462/2001(1) er der til virksomheden Repsol Investigaciones Petrolíferas. S.A. (RIPSA) blevet givet tilladelser til efterforskning af kulbrinter i Atlanterhavet ud for Lanzarote og Fuerteventura i en seksårig periode. Der er tale om ni områder, som benævnes hhv. Canarias 1 og Canarias 9 og omfatter omkring 616 060 ha. Tilladelserne er blevet givet i medfør af lov nr. 34 af 7. oktober 1998 om sektoren for kulbrinter. Den virksomhed, som anmoder om tilladelser, skal som eneste dokumentation, bortset fra planer og garantier, indgive arbejds- og investeringsprogrammet. Der er ikke blevet indgivet et eneste forskningsprojekt eller nogen miljørisikovurdering eller nogen rapport om foranstaltninger til beskyttelse af miljøet. Desuden indeholder kongelig anordning nr. 1462/2001 ikke nogen krav med hensyn til miljøet. Tilladelserne til efterforskning vedrører internationalt farvand, og det indebærer, at der skal udøves aktiviteter, som i henhold til de internationale aftaler og konventioner udtrykkeligt forudsætter en forudgående evaluering af indvirkningen på miljøet. Hertil kommer, at Lanzarote er blevet erklæret for et biosfærereservat(2).

Placeringen af platforme indebærer en meget stor risiko for fiskeriet, for havets biologiske mangfoldighed og for kysterne på De Kanariske Øer, ligesom de vil have en yderst negativ indvirkning på turismen. Felterne skal ifølge planerne kun befinde sig få kilometer fra adskillige særlige beskyttelsesområder for fugle og lokaliteter af fællesskabsbetydning(3). I medfør af såvel direktiv 97/11/EF(4) af 3. marts 1997 som kongelig anordning nr. 9 af 6. oktober 2000 skal der udarbejdes en evaluering af indvirkningen på miljøet i forbindelse med projekter om udvinding af olie og naturgas i kommercielt øjemed.

Mener Kommissionen ikke, at kongelig anordning 1462/2001 ikke er i overensstemmelse med direktiv 97/11/EF, idet der ikke på forhånd er blevet gennemført en gennemsigtig evaluering af den indvirkning på miljøet, som tilladelserne til efterforskning, undersøgelser og boring vil få?

Kan Kommissionen garantere, at de anførte lokaliteter af fællesskabsbetydning ikke vil blive berørt af tilladelserne til efterforskning, og at de spanske myndigheder overholder artikel 6 i direktiv 92/43/EØF(5), hvori det fastsættes,

at alle projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne?

(1) Den spanske statstidende (BOE) af 23. januar 2002.

(2) Lanzarote blev erklæret for et biosfærereservat den 7. oktober 1993 i Unesco's MAB-program. Reservatet har et landareal på 847 km2 og et havareal på 387 km2.

(3) På Lanzarote: Særlige beskyttelsesområder for fugle på Los Islotes ved Lanzarote og Risco de Famara. Vigtigt fugleområde: Llanos de La Corona-las Honduras. Lokaliteter af fællesskabsbetydning: Archipiélago Chinijo (ES010045), los Islotes (ES010044), Sebadales de la Graciosa (ES7010020), La Corona (ES010047), Los Jameos (ES010054), Sebadales de Guasimeta (ES7010021) og Cagafrecho (ES7011002). På Fuerteventura: Særlige beskyttelsesområder for fugle på Isla de Lobos, Jable de Corralejo, Macizo de Pozo Negro-Vigán, Playa de Sotavento og Península de Jandía. Lokaliteter af fællesskabsbetydning på Islote de Lobos (ES010031), Corralejo (ES010032), Sebadales de Corralejo (ES010022), Pozo Negro (ES000096) og Playa de Sotavento de Jandía (ES010035).

(4) EFT L 73 af 14.3.1997, s. 5.

(5) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(28. marts 2003)

De ærede medlemmer spørger først Kommissionen, om der er tale om en eventuel ukorrekt anvendelse fra de spanske myndigheders side af Rådets direktiv 85/337/EØF(1), som ændret ved Rådets direktiv 97/11/EF(2), med hensyn til udstedelsen af tilladelser til olieefterforskning i farvandene i Atlanterhavet ud for Lanzarote og Fuerteventura. Det skal først og fremmest påpeges, at det pågældende direktiv gælder for projekter, der er omtalt i bilag I og II. Olieefterforskning figurerer ikke i disse bilag, og følgelig finder direktiv 85/337/EØF, som ændret ved direktiv 97/11/EF, ikke anvendelse i det foreliggende tilfælde.

For så vidt angår anvendelsen af Rådets direktiv 92/43/EØF(3) i det nævnte tilfælde, vil Kommissionen i sin egenskab af traktaternes vogter henvende sig til de spanske myndigheder snarest muligt for at sikre sig, at de forpligtelser, der følger af direktivet med hensyn til beskyttelse af levesteder og arter, opfyldes.

(1) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985.

(2) Rådets direktiv 97/11/EF af 3. marts 1997 om ændring af direktiv 85/337/EØF, EFT L 73 af 14.3.1997.

(3) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.